





”La început n-a fost așa...” (Cf Mt 19, 1, 4; Mc 10, 6)


Itinerar pastoral cu privire la pastorația ”familiei rănite” în Dieceza de Iași
inspirat din capitolul al VIII-lea din Amoris laetitia: 
”A însoți, a discerne și a integra fragilitatea” 

Premisă
Familia nu este invenția omului! O găsim în proiectul originar al Creatorului, în decizia lui de a-l crea pe om ca bărbat și femeie și de a-l pune într-o continuă tensiune-atracție, cu scopul de a avea grijă de creație și de a-i perpetua planul de iubire prin deschiderea spre comuniune și spre viață.
Familia, prima locatară a paradisului pământesc, înconjurată de mireasma prezenței divine, cedează în fața Ispititorului de la început, pierzând astfel paradisul și odată cu el armonia interioară și exterioară. Începuse era păcatului... ”Ceea ce Dumnezeu a unit, omul să nu despartă” s-a transformat în ”divide et impera”, dezbină și stăpânește”! Dezbinat prin păcat, omul se lasă stăpânit de ceea ce l-a dezbinat!
Imediat după căderea în păcat, primii oameni au început să conștientizeze rolul ”goliciunii”, să ”inventeze” acuza, dușmănia, violența și lipsa de responsabilitate. Proiectul lui Dumnezeu cu privire la relația dintre bărbat și femeie, prin intervenția Diavolului, se transformă în concupiscență, în sudoare, în durere și în cele din urmă în moarte. Omul, bărbat și femeie, devine șubred și slab în fața provocărilor vieții, este dezorientat, având nevoie de cineva care să-l apere și să-i arate calea.
Întreg Vechiul Testament, nu este altceva decât o imagine simbolică a acestui ”strigăt” pe care omul lipsit de har îl orientează spre Cel căruia i-a întors spatele prin neascultarea originară. Un bărbat și o femeie au pierdut paradisul pământesc, împreună, bărbat și femeie, trebuie să-l recupereze!   
Nunta din Cana Galileii revelează modelul de familie pe care l-a găsit Isus la momentul începerii activității sale publice: o familie lipsită de vinul bucurie și al harului, caracterizată de un mod de a fi searbăd, asemenea apei: incoloră, inodoră și insipidă.
Sacramentul Căsătoriei, instituit de către Isus Cristos la nunta din Cana Galileii, trasează în același timp și vocația familiei, care este ”bucuria”. Soții, nu doar că trebuie să se primească și să se accepte reciproc, ci trebuie să o facă cu bucurie! Ea este cea care trebuie să caracterizeze întreaga lor viață. Unde lipsește bucuria, locul ei este luat de suspiciune, de răceală, de acuză și în cele din urmă de dezbinare și de moarte, care în limbaj matrimonial se traduce prin lipsa iubirii.
Nu este întâmplător că bărbatul și femeia, tânărul și tânăra, poartă în ei, ca o zestre genetică, sămânța iubirii. Iubirea este cea care îi întâlnește, care îi deschide unul către altul, care îi unește, care îi deschide spre viață și comuniune și care îi ajută să rămână împreună ”și la bine, și la greu”, care îi ajută să trăiască indisolubilitatea. Iubirea însă este Dumnezeu![footnoteRef:1]  [1:  Cf 1 In 4, 16.] 

Iubirea-Dumnezeu este opusul păcatului-Diavol! Iubirea unește, păcatul dezbină! Iubirea cheamă la viață, păcatul la moarte! Iubirea înseamnă forță, păcatul înseamnă slăbiciune! Slăbiciunea este caracteristica omului lipsit de iubire! Când din relația bărbat-femeie, chemați la viața de familie lipsește iubirea, lipsește partea ei esențială. În acest caz este nevoie de ajutor, ”spitalul de campanie”-Biserica trebuie activat și solicitat să intervină...

Ce găsește la fața locului?
La început relația bărbat-femeie, ca și cea dintre Adam și Eva din paradisul pământesc, este caracterizată de iubire, de armonie și de dăruire. Fiecare dă timp celuilalt, ascultă, primește, dăruiește, până acolo încât, în actul conjugal, în cadrul familiei, ajunge ”să se dăruiască”, devenind viață în copilul care vine. 
Biserica, păstrătoarea și administratoarea tezaurului revelației, ca o echipă de medici care deschide trusa de prim ajutor, deschide familiei primele pagini ale cărții Genezei, arătându-i acesteia intenția Creatorului cu privire la ea. Sigur că durerea deranjează, că intervenția medicului presupune și disconfort, dar urgența rănii, pentru a-l salva pe rănit presupune o intervenție curajoasă, imediată, decisă și de multe ori, chiar decisivă.
Adesea tinerii intră în viața de familie cu ”răni”, de cele mai multe ori ascunse, și ca atare nevindecate. Anumite vicii și frustrări obstrucționează libertatea lor de a alege. Sunt liberi și totuși sunt influențați de factori pe care la acel moment nu-i iau în calcul. 
Se intră în căsătorie pentru ”a scăpa” de acasă, dintr-un ”iad” generat de slăbiciunile propriilor părinți și de mirajul de a avea un altfel de viață decât a lor. Se intră în căsătorie pentru că ”de acum tot avem acest copil”, că ”tot stăm de atâta timp împreună”, că ”tot ne bate parohul la cap”, că ”tot am cumpărat această casă împreună”, că ”tot ne întreabă unul sau altul când ne căsătorim”. Toate acestea fac din căsătorie și implicit din viața de familie o construcție șubredă, capabilă în orice moment să se dărâme sub povara propriei alegeri.
Tocmai de aceea, ajunsă la ”locul accidentului”, Biserica, găsește o familie aflată în derută, dezorientată și de cele mai multe ori incapabilă să spună cum a ajuns în această situație.

Și totuși, ce facem?
De-a lungul timpului, conștientă de misiunea sa de Mamă și Învățătoare, avându-l ca model pe Isus, Bunul păstor, asemenea Tatălui din parabola fiului risipitor, plin de milostivire, Biserica s-a aplecat și se apleacă cu milă față de cei care sunt răniți, familia fiind cu predilecție o destinatară directă a grijii ei materne.
În acest sens, înainte să fie nevoită să ”opereze”, Biserica apelează mai întâi la conștientizarea darului primit. Omul are în sine capacitatea de a se regenera prin har. Fiind creat de Dumnezeu cu demnitate, este înzestrat cu anumite daruri și carisme și este chemat la fericire prin iubire.
Acel ceva greu de explicat care se cheamă ”iubire”, și care îi unește pe doi tineri, chemându-i la viața de familie, trebuie dezvoltat și făcut să crească de-a lungul întregii vieți, iar forța și determinarea care contribuie la această creștere stă doar în alegerea lor de zi cu zi. Nimeni din afară nu poate aduce înțelegerea între doi soți, dacă aceștia nu vor!
Pornind de la faptul că omul este creat ”după chipul și asemănarea lui Dumnezeu”, deci cu demnitate, în documentele sale, Biserica insistă ca soții să nu ”profite” unul de celălalt. Căsătoria nu dă drept de proprietate asupra partenerului de viață! Nu înseamnă că fiind căsătoriți, doi soți pot să facă ce vor, când vor și cum vor, unul cu celălalt! Demnitatea persoanei presupune respect și atenție, grijă și delicatețe, iertare, atunci când situația o cere și o dăruire continuă în iubire.
Atât timp cât ”pacientul” nu va fi capabil să spună medicului ce îl doare și unde îl doare, medicul nu va reuși să prescrie un tratament, chiar dacă a spune presupune și a recunoaște anumite greșeli care au condus la boală. 

A acționa cu profesionalism
Atunci când vorbim de familii rănite, fie că au simple răni, fie că s-a ajuns deja la cangrenă, ca episcopi sau preoți, ”medici” în Biserică, înainte să acționăm, trebuie să conștientizăm că nu putem să o facem oricum. Nu mai e nevoie de o suferință în plus la ceea ce există deja!
Conștienți că ”nimeni nu poate să fie condamnat pentru totdeauna, pentru că aceasta nu este logica evangheliei”[footnoteRef:2], preoții sunt îndemnați să expună fără ambiguitate învățătura Bisericii despre căsătorie, să fie primii care dau exemplu unui asentiment loial, intern și extern, să vorbească același limbaj, iar episcopii să lucreze cu înflăcărare și fără preget la ocrotirea și sfințirea căsătoriei, pentru ca ea să fie cât mai bine trăită în toată plinătatea ei umană și creștină. Să considere această misiune ca una dintre cele mai urgente responsabilități ale timpului prezent[footnoteRef:3].  [2:  FRANCISC, Exortaţia apostolică Amoris laetitia, (19 martie 2016), 297.]  [3:  Cf. PAUL AL VI-LEA, Scrisoarea enciclică Humanae vitae, (25 iulie 1968), 28-30.] 

Responsabilitatea lor nu se extinde numai la probleme morale sau liturgice, ci și la acelea cu caracter personal și social. Ei trebuie să susțină familia în greutățile și suferințele ei, alăturându-se membrilor familiei, ajutându-i să-și privească viața în lumina evangheliei. Să se comporte față de familie ca un tată, frate, păstor și învățător, sprijinind-o cu ajutorul harului divin și luminând-o cu lumina adevărului[footnoteRef:4]. [4:  Cf. IOAN PAUL AL II-LEA, Exortaţia apostolică Familiaris consortio, (22 noimbrie 1981), 73.] 

Un păstor nu se poate simți satisfăcut numai aplicând legi morale celor care trăiesc în situații ”iregulare”, ca și cum ar fi pietre care se aruncă împotriva vieții persoanelor. Este cazul inimilor închise, care adesea se ascund chiar și în spatele învățăturii Bisericii ”pentru a se așeza pe catedra lui Moise și a judeca, uneori cu superioritate și superficialitate, cazuri dificile și familii rănite”. Crezând că totul este alb sau negru, uneori se închide calea harului și a creșterii și se descurajează parcursuri de sfințire care dau glorie lui Dumnezeu. 
Să nu uităm că ”un mic pas, în mijlocul marilor limite umane, poate să fie mai plăcut lui Dumnezeu decât viața corectă în exterior a celui care își petrece zilele fără a ține piept unor dificultăți importante [footnoteRef:5].  [5:  FRANCISC, Exortaţia apostolică Amoris laetitia, (19 martie 2016), 305.] 

Cu alte cuvinte, păstorul este invitat să trateze cazurile speciale, ”iregulare”, cu multă paternitate, cu milostivire și răbdare, ascultând, încurajând, mângâind, însoțind, astfel încât, ”să se renunțe la acele adăposturi personale sau comunitare care ne permit să ne menținem la distanță de nodul dramei umane, pentru ca să acceptăm cu adevărat să intrăm în contact cu existența concretă a celorlalți și să cunoaștem forța duioșiei”[footnoteRef:6]. Să nu ne temem să fim duioși!  [6:  Ibid, 308.] 

Biserica are misiunea de a vesti milostivirea lui Dumnezeu, inima pulsantă a evangheliei, care prin intermediul său trebuie să ajungă la inima și mintea fiecărei persoane[footnoteRef:7]. [7:  Ibid, 309] 

Să nu ne trezim că tocmai noi, cei care trebuie să fie crainicii și intermediarii milostivirii, tocmai noi nu suntem milostivi sau ceea ce e și mai rău, să facem din milostivire un apanaj al nostru. Să nu uităm că ”arhitrava care susține viața Bisericii este milostivirea”[footnoteRef:8].  [8:  Ibid, 310] 


Concret!
Că există familii rănite, o știm cu toții! Fragilitatea caracterizează ființa umană, iar familia, formată la rândul ei din oameni, nu este exclusă. Din contra, acolo unde iubirea ar trebui să fie la ea acasă, între soți, de multe ori lipsește, aruncând astfel familia în brațele urii, a geloziei, a multor vicii, a violenței, uneori a divorțului sau chiar a crimei. 
În fața unei astfel de situații, Biserica, ”Mireasa lui Cristos își însușește comportamentul Fiului lui Dumnezeu care merge în întâmpinarea tuturor fără a exclude pe nimeni[footnoteRef:9]. Știe bine că Isus însuși se prezintă ca păstor pentru o sută de oi, nu pentru nouăzeci și nouă. Le vrea pe toate. [9:  FRANCISC, Bula Misericordiae vultus (11 aprilie 2015), 12.] 

Pornind de la această conștiință va deveni posibil ca ”la toți, credincioși sau îndepărtați de Biserică, să poată ajunge balsamul milostivirii ca semn al împărăției lui Dumnezeu prezente deja în mijlocul nostru[footnoteRef:10]. [10:  Cf. Ibid, 9.] 

Având în trusa sa un astfel de ”medicament”, care este ”milostivirea”, asemenea lui Isus, Bunul păstor, Biserica, prin episcopi și preoți, trebuie să-l aplice pe rana, de multe ori cangrenată a fiilor săi, chiar și acolo unde aparent nu se mai poate face nimic!
De ce ar fi abandonat un bolnav, plecându-se de la premisa că oricum va muri? Atât timp cât se mai poate resuscita, medicul trebuie să facă tot ceea ce ține de el pentru a-l salva. 

Și în cazul celor divorțați recăsătoriți? 
Capitolul VIII din exortația apostolică Amoris laetitia constituie o invitație la milostivire și la discernământ pastoral în fața situațiilor care nu corespund pe deplin față de învățătura Bisericii și pe care le numit ”iregulare”.
În ceea ce privește aceste cazuri, Papa folosește trei verbe semnificative: a însoți, a discerne și a integra. Este vorba de însoțirea persoanelor care se află în astfel de cazuri, de a discerne cu privire la rolul pe care îl au în cadrul comunității de credință și de a le integra în cadrul acestei comunități într-o formă adecvată, astfel încât să nu se simtă respinse și condamnate.
Papa pornește de la rolul pe care îl are Biserica în astfel de cazuri, și anume acela de ”spital de campanie”. Rolul ei nu este acela de a judeca și de a condamna, ci de a salva. ”Cât mi-aș dori o Biserică cu față maternă, spunea Papa la Firenze, care să înțeleagă, să însoțească și să mângâie...”[footnoteRef:11].  [11:  FRANCISC, Întâlnire cu reprezentații celui de-al V-lea Simpozion Național al Bisericii Italiene, Firenze, (10 noiembrie 2015).] 

Amoris laetitia nu face altceva decât să prezinte această față a Bisericii, o Biserică care iese în întâmpinarea celui care suferă, a celui sărac și marginalizat, a separatului sau a divorțatului, a emigrantului, a celui departe de Casa Tatălui, a oii pierdute. 
Nu este vorba de a nu respecta doctrina Bisericii, din contra, de a o respecta și de a căuta noi căi, noi metode pastorale, astfel încât Biserica să fie și mai deschisă, și mai primitoare, să știe să meargă și mai mult alături de lumea de astăzi.
În ceea ce privește familia, Papa Francisc știe că ”nici o familie nu este o realitate perfectă și confecționată o dată pentru totdeauna, ci cere o dezvoltare treptată a propriei capacități de a iubi... Toți suntem chemați să ținem vie tinderea spre ceva care merge dincolo de noi înșine și de limitele noastre și fiecare familie trebuie să trăiască în acest stimulent constant. Să mergem, familii, să continuăm să mergem! Ceea ce ne este promis este mereu mai mult. Să nu pierdem speranța din cauza limitelor noastre, dar nici să nu renunțăm să căutăm plinătatea de iubire și de comuniune care ne-a fost promisă[footnoteRef:12]. [12:  FRANCISC, Exortaţia apostolică Amoris laetitia, (19 martie 2016), 325.] 

Astfel, cu privire la persoanele divorțate și recăsătorite civil, Papa cere să fie integrate în comunitățile creștine în diferite moduri posibile, evitându-se orice ocazie de scandal. Logica integrării este cheia însoțirii lor pastorale. Participarea lor poate să se exprime în diferite slujiri ecleziale: de aceea trebuie să se discearnă care dintre diferitele forme de excludere practicate actualmente în domeniul liturgic, pastoral, educativ și instituțional pot să fie depășite[footnoteRef:13]. [13:  Ibid. 299.] 

Papa nu vorbește explicit de primirea lor la sacramente, dar nici nu o exclude, așa cum nu a exclus-o niciun document al Magisteriului Bisericii, aceasta doar dacă în noua formă de conviețuire se trăiește ca ”frate și soră”[footnoteRef:14] sau dacă soții ”își iau angajamentul de a trăi în abstinență, adică de a se abține de la actele specifice vieții conjugale[footnoteRef:15]. Oricum ar fi, în astfel de cazuri, persoanele să conștientizeze că Euharistia nu este un ”premiu”, ci mai degrabă un ”medicament”, necesar pentru a vindeca complet ”rana” sufletului.  [14:  CONCILIUL AL II-LEA DIN VATICAN, Costituția pastorală despre Biserică în lumea contemporană Gaudium et Spes (7.12 1965), 51.]  [15:  IOAN PAUL AL II-LEA, Exortaţia apostolică Familiaris consortio, (22 noimbrie 1981), 84.] 

Din cauza diversității cazurilor, Papa precizează că atât sinodul familiilor, cât și exortația Amoris laetitia nu poate să dea o normă generală de tip canonic, aplicabilă la toate cazurile, lăsând astfel posibilitatea unui discernământ personal și pastoral făcut în prezența episcopului sau a unui preot, ținându-se cont de specificul fiecărei situații în parte și de dorința persoanelor de a începe o viață nouă.

Cum se procedează în astfel de situații?
Ținând cont că preoții au misiunea de a însoți persoanele interesate pe calea discernământului conform învățăturii Bisericii și orientărilor episcopului[footnoteRef:16], mai ales că ei îl reprezintă pe episcop în relația cu cei încredințați lor, chiar de către episcop, papa Francisc propune la numărul 300 din Amoris laetitia șase criterii de care trebuie ținut cont pentru o pastorație unitară în ceea ce privește cazurile ”iregulare”. Și anume:  [16:  FRANCISC, Exortaţia apostolică Amoris laetitia, (19 martie 2016), 300. ] 

1. Persoana în cauză să fie ajutată să-și facă un examen sincer de conștiință, în urma căruia să realizeze situația în care se află, să-și recunoască propria vină și să trezească în ea o sinceră părere de rău. 
2. Să conștientizeze comportamentul pe care l-a avut față de proprii copii încă din momentul declanșării crizei matrimoniale.
3. Să se observe dacă au fost tentative de împăcare și dacă au fost, de ce au eșuat.  
4. Să se țină cont dacă persoana în cauză se mai interesează de partenerul abandonat, de binele copiilor, de casă etc. 
5. Cum este privită noua relație de către familia lărgită sau de către comunitatea de credință. Oare nu cumva este ocazie de scandal?
6. Ce au de învățat tinerii care urmează să se căsătorească dintr-o astfel de situație?[footnoteRef:17]   [17:  Cf. Idem.] 

Ținând cont de amploarea fenomenului, dar și de necesitățile imediate ale acestor persoane, pe lângă rolul esențial pe care îl are Oficiul pentru Pastorația Familiei, este de preferat ca episcopul să numească și alți preoți care să-l ajute în mod direct în această slujire. 
Pentru a nu exista confuzie, persoanele divorțate și recăsătorite civil sunt invitate să aibă mai întâi un colocviu cu preotul paroh din parohia din care fac parte. După ce acesta le-a ascultat cu răbdare și caritate, să le orienteze fie către Oficiul pentru Pastorația Familiei, fie către unul din preoții numiți de episcop, în vederea parcurgerii pașilor ulteriori, mai ales cu privire la evaluarea în lumina celor șase criterii exprimate de către Papa Francisc din Amoris laetitia. 
La final, Oficiul pentru Pastorația Familiei sau preotul numit de către episcop va face o evaluare succintă a cazului pe care o va înainta episcopului. Acesta din urmă, ținând cont de normele Dreptului canonic și de către indicațiile Magisteriului Bisericii, în calitate de ”prim apărător al credinței” pe care o are în dieceză, va permite persoanei în cauză să participe la sacramentul Reconcilierii și al Euharistiei sau va recomanda alte indicații benefice pentru binele ei sufletesc. Un remediu foarte bine venit este și Împărtășania spirituală.
Trebuie ținut cont că discernământul care se face nu va putea niciodată să facă abstracție de exigențele de adevăr și caritate ale evangheliei propuse de Biserică. Aceste atitudini sunt fundamentale pentru a evita riscul grav de mesaje greșite, precum ideea că vreun preot poate acorda rapid ”excepții” sau că există persoane care pot obține privilegii sacramentale în schimbul anumitor favoruri. În același timp, când se găsește o persoană responsabilă și discretă, care nu pretinde să pună propriile dorințe mai presus de binele comun al Bisericii, cu un păstor care știe să recunoască seriozitatea chestiunii pe care o tratează, se evită riscul ca un anumit discernământ să facă să se creadă că Biserica susține o dublă morală[footnoteRef:18]. [18:  Cf. Idem.] 

[bookmark: _GoBack]Nu este de subestimat nici importanța Tribunalului bisericesc. Unele căsătorii, deși celebrate în biserică, aparent întrunind toate condițiile, pot fi nule, adică nu au fost niciodată căsătorii! 
Papa Francisc remarcă ”necesitatea de a face mai accesibile și zvelte, pe cât posibil gratuite, procedurile pentru recunoașterea cazurilor de nulitate”[footnoteRef:19]. Astfel, de mare folos sunt și cele două documente pe care Papa le-a dat pentru episcopi în această materie[footnoteRef:20], documente prin care a voit ca ”episcopul însuși, în Biserica sa, pentru care este constituit păstor și conducător, să fie și judecător printre credincioșii încredințați lui”[footnoteRef:21].  [19:  Ibid. 244.]  [20:  Este vorba de Motu proprio Mitis Iudex Dominus Iesus (15 august 2015) și Motu proprio Mitis et Misericors Iesus (15 august 2015).]  [21:  FRANCISC, Exortaţia apostolică Amoris laetitia, (19 martie 2016), 244.] 

Printre altele, dincolo de pregătirea unui personal suficient, compus din clerici și laici, este necesară și punerea la dispoziția persoanelor despărțite sau a cuplurilor în criză, a unui serviciu de informare, de consiliere și de mediere, legat de pastorația familială, care, dacă se precizează astfel, va putea să primească și persoanele în vederea investigației preliminare procesului matrimonial, acolo unde acesta este cerut[footnoteRef:22].  [22:  Cf. Idem.] 

Un lucru este clar: ”Persoanele divorțate și care trăiesc o nouă unire, este important să știe că sunt parte a Bisericii, că nu sunt excomunicate și că nu trebuie tratate ca atare”. Tocmai de aceea, astfel de situații presupun un discernământ atent și o însoțire atentă și cu mare respect, evitându-se orice limbaj sau atitudine care să-i facă să se simtă discriminați[footnoteRef:23]. Ceea ce trebuie salvat este participarea lor la viața comunității! Trebuie să înțeleagă că drumul spre mântuire continuă!  [23:  Cf. Ibid. 243.] 

”O atenție specială merită față de suferința celor care au îndurat pe nedrept despărțirea, divorțul sau abandonarea, sau au fost constrânși de maltratările soțului să rupă conviețuirea... În același timp, persoanele divorțate, dar nerecăsătorite, care adesea sunt martori ai fidelității matrimoniale, trebuie încurajate să găsească în Euharistie hrana care să le susțină în starea lor. Comunitatea locală și păstorii trebuie să însoțească aceste persoane cu grijă, mai ales dacă există  copii sau este gravă situația lor de sărăcie”[footnoteRef:24]. [24:  Ibid. 242.] 

Cu totul altfel se pune problema în cazul persoanelor care, deși divorțate, au încheiat o altă căsătorie în Biserica Ortodoxă. Față de acestea nu mai există nicio jurisdicție, ele devenind automat ortodoxe, fiind supuse canoanelor și orânduirilor Bisericii Ortodoxe.  

Alte provocări...
Familia de astăzi este încercată din multe puncte de vedere. 
Plecările în străinătate ale unuia dintre soți, sunt de multe ori izvor de multă suspiciune. Fie soțul care pleacă, fie cel care rămâne, după un anumit timp, din cauza distanței, a lipsei de comunicare și de multe ori a lipsei de transparență, începe să emită anumite dubii care contravin unității și armoniei familiei. Ca o consecință, copiii sunt la rândul lor victime sigure. Fie că sunt lăsați în grija unor rude, fie că sunt efectiv abandonați, ajung de cele mai multe ori la abandon școlar, la anumite forme de nesupunere socială, la depresie severă și uneori chiar la suicid.
Alcoolul, jocurile de noroc, uneori nesiguranța zilei de mâine, lipsurile, lipsa de implicare, imaturitatea psihică a unuia dintre soți, relația prea strânsă cu părinții, infidelitatea, ”violul” dintre soți, violența fizică și psihică, lipsa de comunicare, sunt tot atâtea provocări ale familie de astăzi. Sunt cauze care generează neînțelegeri și care conduc la adevărate crize în cuplu, care crize conduc uneori la separare sau chiar la divorț.

Situații speciale, reacții speciale...
Un dialog deschis și sincer cu familia, mai ales cu ”familia rănită”, ar fi din partea păstorilor Bisericii nu doar o necesitate, ci și un răspuns la misiunea încredințată lor de Cristos, care nu a venit să-i cheme la pocăință pe cei drepți, ci pe cei păcătoși[footnoteRef:25]. În acest sens, imaginea Bunul păstor[footnoteRef:26] sau a Bunului samaritean[footnoteRef:27] trebuie să-i însoțească pe păstorii Bisericii, astfel încât să se aplece cu multă caritate și răbdare asupra cazurilor speciale. [25:  Cf. Mc 2, 17.]  [26:  Cf. In 10, 7-19.]  [27:  Cf. Lc 10, 29-37.] 

O atitudine paternă și plină de disponibilitate din partea păstorului ar putea să anticipe și să prevină multe din cazurile pe care le numim ”iregulare”.
În acest sens, catehezele cu privire la căsătorie și familie, ”zilele familiei” sau diferitele întâlniri propuse de către Oficiul pentru Pastorația Familiei, au rolul să-i ajute pe preoții din parohii în misiunea lor de păstorire a sufletelor.
Pregătirea pentru căsătorie, atât cea religioasă, făcută de către preoții din parohie, cât și cea de specialitate, făcută de către echipa de la Oficiul pentru Pastorația Familiei, are rolul de a-i conștientiza pe tineri cu privire la viața de familie trăită în Biserică. 
Martorii care îi însoțeasc pe tineri la căsătorie trebuie să fie la rândul lor adevărate modele. Codul de Drept Canonic[footnoteRef:28] nu precizează dacă trebuie să fie căsătoriți și dacă trebuie să fie de religie romano-catolică, însă, dat fiind faptul că sacramentul Căsătoriei se celebrează în Biserica Romano-Catolică, este de preferat ca și aceștia să fie catolici. La limită pot fi primiți martori și din Biserica Ortodoxă, dar, ca și cei catolici, să fie căsătoriți, să aibă faimă bună, să fie familiști convinși, să fie un adevărat model de familie pentru tinerii care urmează să se căsătorească. Să nu fie aleși în funcție de faima socială, ci mai ales pentru exemplu de viață de familie creștină de care au dat și dau dovadă.  [28:  A se vedea Codul de Drept Canonic, 1108 §.] 


Concluzie
”Una dintre cauzele care duc la ruperea căsătoriilor este aceea de a avea aşteptări prea înalte cu privire la viaţa conjugală. Când se descoperă realitatea, mai limitată şi problematică decât aceea care se visase, soluţia nu este de a se gândi rapid şi iresponsabil la despărţire, ci de a se asuma căsătoria ca un drum de maturizare, în care fiecare dintre soţi este un instrument al lui Dumnezeu pentru a-l face pe celălalt să crească. Sunt posibile schimbarea, creşterea, dezvoltarea potenţialităţilor bune pe care fiecare le poartă în sine. 
Fiecare căsătorie este o „istorie de mântuire” şi aceasta presupune să se plece de la o fragilitate care, graţie darului lui Dumnezeu şi unui răspuns creativ şi generos, încet-încet lasă spaţiu unei realităţi tot mai solide şi preţioase. Probabil misiunea cea mai mare a unui bărbat şi a unei femei în iubire este aceasta: a se face reciproc mai bărbat şi mai femeie. A face să crească înseamnă a-l ajuta pe celălalt să se modeleze în propria sa identitate. Pentru aceasta, iubirea este artizanală. 
Când se citeşte textul din Biblie despre crearea bărbatului şi a femeii, se observă mai întâi Dumnezeu care-l plăsmuieşte pe bărbat[footnoteRef:29], apoi îşi dă seama că lipseşte ceva esenţial şi o plăsmuieşte pe femeie şi atunci vede uimirea bărbatului: „Ah, acum da, aceasta da!” Şi apoi pare să se audă acel dialog minunat în care bărbatul şi femeia încep să se descopere reciproc. [29:  Cf. Gen 2,7.] 

De fapt, şi în momentele dificile, celălalt surprinde din nou şi se deschid noi uşi pentru a se întâlni, ca şi cum ar fi pentru prima dată; şi în fiecare etapă nouă „se plăsmuiesc” din nou unul pe celălalt. Iubirea face în aşa fel încât unul să-l aştepte pe celălalt şi să exercite răbdarea proprie a artizanului care a fost moştenită de la Dumnezeu”[footnoteRef:30].  [30:  FRANCISC, Exortaţia apostolică Amoris laetitia, (19 martie 2016), 221.] 

A fi alături de oameni, a merge împreună cu ei pe drumul mântuirii, aceasta este nu doar cea mai bună metodă de a-i ajuta, mai ales cazurile ”iregulare”, ci arată și vocația Bisericii, care este aceea de ”nu condamna veșnic pe nimeni, ci de a revărsa milostivirea lui Dumnezeu la toate persoanele care o cer cu inimă sinceră[footnoteRef:31].     [31:  Cf. Ibid. 296. ] 

